Лановой Василий Налшык дихьэхащ
КъБР-м щэнхабзэмкIэ и министр Фырэ Русланрэ «Кавказым — мамырыгъэ» XVI дунейпсо фестивалым хэт гупхэм я унафэщIхэмрэ журналистхэм яIущIащ.
Фырэ Руслан зэIущIэр къыщызэIуихым къыхигъэщащ Кавказ Ищхъэрэ федеральнэ щIыналъэм и республикэхэм, Осетие Ипщэм, Абхъазым уэрэдымрэ къафэмкIэ я ансамбль цIэрыIуэхэм фокIадэм и 23-м щыщIэдзауэ и 26 пщIондэ Къэбэрдей-Балъкъэрым екIуу зэрызыкъыщагъэлъэгъуар, концерт гукъинэжхэр, гъэлъэгъуэныгъэхэр зэрекIуэкIар, зэхыхьэм мы гъэм нэхъри зэрызиубгъуар.
— Фестивалым хэтхэмрэ абы кърихьэлIахэмрэ гуапэу зэрызэIущIам, Кавказ Ищхъэрэм исхэр гуфIэгъуэ зэхыхьэшхуэм зэрызэкъуигъэувам, нэхъ гъунэгъуу зэрызэригъэцIыхуам, лъэпкъ зэпыщIэныгъэхэр зэригъэбыдам, куэдым фIыуэ ялъэгъуа усакIуэ, уэрэджыIакIуэ, актёр Высоцкий Владимиррэ (Iуащхьэмахуэ район) урыс усакIуэ цIэрыIуэ Лермонтов Михаилрэ (Тэрч район) я фэеплъ сынхэр зэрагъэувам мыхьэнэшхуэ иIэщ, — жиIащ Фырэ Руслан.
СССР-м и цIыхубэ артист, кинематографист цIэрыIуэ Лановой Василий жиIащ Налшык нэхъапэIуэкIи къэкIуэну къызэрыхуихуар, спектакльхэмрэ фильмхэмрэ къашэурэ. Артист цIэрыIуэм къыхигъэщащ фестивалым хэтхэм Театр ЩхъуантIэм щата концертыр хуабжьу игу зэрырихьар, дэтхэнэ гупми иIэ щхьэхуэныгъэхэр къигъэлъэгъуэну зэрахузэфIэкIар, псом хуэмыдэу къалмыкъхэм я къафэ нэхъапэм имылъэгъуар щIэщыгъуэ зэрыщыхъуар. Зыбгъэпсэхун папщIэ хамэ къэралхэм нэс умыкIуэу щIыуэпс къулей зиIэ Налшык укъыщызэтеувыIэ зэрыхъунури жиIащ.
«Урысей щIыхьым и аллея» урысейпсо проектым и унафэщI Сердюков Михаил къыхигъэщащ къыхалъхьа Iуэхум ипкъ иткIэ, ди къэралым ис лъэпкъхэм яку дэлъ зэныбжьэгъугъэр зыгъэбыда цIыхухэм я фэеплъ сынхэр Урысейм и курыт, кадет еджапIэхэм, дзэ частхэм зэрыщагъэувыр, Америкэм и Штат Зэгуэтхэм «Урысей щIыхьым и аллее» зэрыщаухуар.
Адыгэ Республикэм къикIа гупым и унафэщI Къул Мухьэмэд къыхигъэщащ фестивалым и мурадыр къызэрехъулIар, щэнхабзэ зэхыхьэшхуэр цIыхубэм ягу зэрырихьар, ар нэхъри щIэщыгъуэ, гъэщIэгъуэн зэрыхъунум зэрегупсысыр икIи махуэшхуэр къызэзыгъэпэщахэм фIыщIэ яхуищIащ.
Осетие Ипщэм и лIыкIуэхэм я пашэ Джерановэ Джульеттэ жиIащ Къэбэрдей-Балъкъэрым исхэр гуапэу къазэрыIущIар, хьэщIагъэ къызэрырахар, фестивалым дэрэжэгъуэ инрэ гукъыдэжрэ къазэрыритар.
Ставрополь къикIахэм я унафэщI Шиняк Галинэ фестивалым хэтхэр иригъэблэгъащ жэпуэгъуэм и 24-27-хэм я щIыналъэм щекIуэкIыну щэнхабзэ зэхыхьэм.
Кавказ Ищхъэрэ федеральнэ щIыналъэм и республикэхэм, Осетие Ипщэм, Абхъазым я лIыкIуэхэм фестивалыр къазэрыщыхъуам теухуа я Iуэху еплъыкIэхэр утыку кърахьащ, адэкIи абы зэрызрагъэужьынум зэрыпылъынур къыхагъэщащ. Фырэ Руслан жиIащ 2014 гъэр щэнхабзэм и илъэсу Урысейм зэрыщагъэувар, «Кавказым — мамырыгъэ» фестивалыр Москва щра-гъэкIуэкIыным теухуауэ къыхалъхьа Iуэхум псори арэзы техъуэну къызэрыщыхъур, апхуэдэуи гу лъаригъэтащ мы гъэр и кIэм нэблэгъэху щэнхабзэ зэ-хыхьэ куэд Къэбэрдей-Балъкъэрым зэрыщекIуэкIынур.
Фестивалым хэта гупхэм я унафэщIхэм журналистхэр зыщIэупщIахэм жэуап иратащ. Фырэ Руслан СМИ-м и лэжьакIуэхэм фIыщIэ яхуищIащ «Кавказым — мамырыгъэ» XVI дунейпсо фестивалыр зэрекIуэкIар я тхыгъэхэмкIэ, нэтынхэмкIэ цIыхубэм я деж зэрынахьэсам папщIэ.
ТЕКIУЖЬ Заретэ.
